               EUROPOS KOMISIJA
            Briuselis, 2021 01 25
            COM(2021) 26 final
            2021/0013(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Jungtinių Tautų Europos ekonomikos komisijos Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) ekspertų grupėje ir Kelių transporto darbo grupėje

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu dėl pozicijos, kurios Europos Sąjungos vardu turi būti laikomasi Jungtinių Tautų Europos ekonomikos komisijos (UNECE) Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) ekspertų grupėje ir Kelių transporto darbo grupėje (SC.1) dėl numatomo AETR pakeitimo, kuriuo į Susitarimą įtraukiamos išmaniojo tachografo techninės specifikacijos.

               Atsižvelgiant į AETR ekspertų grupės diskusijas ir į tai, kad įsigaliojo Reglamentas (ES) 2020/1054
                  1
               , kuriuo nustatytos peržiūrėtos tachografų taisyklės, būtina nustatyti poziciją, kurios Europos Sąjungos vardu turi būti laikomasi rengiantis kitiems AETR ekspertų grupės ir UNECE Kelių transporto darbo grupės (SC.1) posėdžiams.

               2.Pasiūlymo aplinkybės

               2.1.AETR

               Europos šalių susitarimu dėl kelių transporto priemonių ekipažų, važinėjančių tarptautiniais maršrutais, darbo (AETR) siekiama suderinti susitariančiųjų šalių teisės aktų sistemą, susijusią su profesionalių vairuotojų vairavimo ir poilsio laiko reikalavimais bei atitinkamais techniniais tachografų konstrukcijos ir įrengimo reikalavimais. AETR įsigaliojo 1976 m. sausio 5 d. Vėliau jis buvo iš dalies pakeistas, paskutinį kartą – 2010 m. rugsėjo 20 d.

               Visos valstybės narės yra Susitarimo šalys.

               2.2.AETR ekspertų grupė ir Kelių transporto darbo grupė

               AETR ekspertų grupė yra UNECE Vidaus transporto komiteto sudaryta neoficiali techninė grupė, kurios tikslas – rengti Susitarimo pakeitimų pasiūlymus.

               Kelių transporto darbo grupė (SC.1) yra Vidaus transporto komiteto sudaryta grupė, kuri skatina tarptautinio kelių transporto plėtrą ir palankesnių sąlygų jam sudarymą derinant ir supaprastinant su kelių transportu susijusias taisykles ir reikalavimus.

               Pasiūlymai dėl AETR pakeitimų oficialiai priimami laikantis Susitarimo 21 straipsnio nuostatų, pagal kurias Susitarimo pakeitimus gali siūlyti bet kuri jo susitariančioji šalis. Pasiūlymai turi būti pateikiami Jungtinių Tautų generaliniam sekretoriui. Pateikus pasiūlymą susitariančiosios šalys per šešis mėnesius gali jam paprieštarauti. Pasiūlymas laikomas priimtu, jei tokiems pakeitimams neprieštarauja nė viena susitariančioji šalis.

               Faktiškai prieš vienai iš susitariančiųjų šalių Jungtinių Tautų generaliniam sekretoriui pateikiant pakeitimus, visi pasiūlymai dėl AETR pakeitimų pirmiausia aptariami ir dėl jų susitariama SC.1. Kai pasiūlymą sudaro Susitarimo priedo 1, 2 ar 3 priedėlių arba Susitarimo 1B priedėlio įvadinių straipsnių pakeitimai, jam priimti reikia paprastos SC.1 dalyvaujančių ir balsuojančių susitariančiųjų šalių balsų daugumos, kaip nustatyta Susitarimo 22, 22bis ir 22ter straipsniuose.

               2.3.Tarybos sprendimo poreikis

               Į Tarybos sprendimu (ES) 2016/1877 nustatytą ES poziciją
                  2
                buvo įtraukti šie aspektai:

               –išbraukti AETR 22bis straipsnį, kuriame numatyta, kad AETR tachografo specifikacijos taikomos savaime, jį pakeisti Susitarimo 22 straipsnyje nustatyta procedūra. 22 straipsnyje nustatyta procedūra būtų nežymiai pakeista taip, kad prieštaravimui dėl tachografo specifikacijų pakeitimų pareikšti neužtektų tik trečdalio susitariančiųjų šalių;

               –pakeisti Susitarimo 14 straipsnį taip, kad ES galėtų prisijungti prie Susitarimo;

               –pakeisti Susitarimo 10 straipsnį įtraukiant nuorodą į Europos Parlamento ir Tarybos reglamentą (ES) Nr. 165/2014
                  3
                ir Reglamento (ES) 2016/799
                  4
                1C priedą, kuriais nustatomos išmaniojo tachografo techninės specifikacijos.

               Be to, 2018 m. lapkričio 19 d. Taryba priėmė Sprendimą (ES) 2018/1926
                  5
                dėl pozicijos, kurios Europos Sąjungos vardu turi būti laikomasi dėl to, kaip ES nepriklausančios AETR susitariančiosios šalys įgyvendina sistemą „TACHOnet“ naudodamosi e. pristatymo technologija.

               Rengiantis kitiems AETR ekspertų grupės ir Kelių transporto darbo grupės posėdžiams, kurie bus surengti atitinkamai 2021 m. vasario mėn. ir 2021 m. spalio mėn., būtina nustatyti naują ES poziciją. Šioje naujoje pozicijoje reikia atsižvelgti į AETR ekspertų grupės diskusijas, vykstančias nuo 2016 m. spalio mėn., ir į tai, kad 2020 m. rugpjūčio 20 d. įsigaliojo Europos Parlamento ir Tarybos reglamentas (ES) 2020/1054
                  6
               , kuriuo iš dalies keičiamas Reglamentas (ES) Nr. 165/2014 dėl tachografų.

               Reglamente (ES) 2020/1054 nustatyta, kad transporto priemonės padėtis turi būti registruojama automatiškai, visų pirma kiekvieną kartą, kai transporto priemonė kerta valstybės narės sieną ir kai transporto priemonė pakraunama arba iškraunama. Atsižvelgiant į šiuos reikalavimus, būtina sukurti naują išmaniojo tachografo versiją („išmaniojo tachografo 2 versija“); tokie tachografai naujose registruojamose transporto priemonėse turės būti įdiegti ne vėliau kaip per dvejus metus po to, kai Komisija priims technines specifikacijas, t. y. ne vėliau nei 2023 m. rugpjūčio mėn. Be to, 2 versijos išmanieji tachografai turės būti įrengti ne tik naujose registruojamose transporto priemonėse, bet ir visose tarptautiniam vežimui naudojamose transporto priemonėse ne vėliau kaip per trejus metus nuo metų, kuriais įsigaliojo techninės specifikacijos, taikomos transporto priemonėms, kuriose įmontuotas analoginis tachografas ir skaitmeninis tachografas, atitinkantys Reglamento (ES) Nr. 165/2014 su pakeitimais, padarytais Reglamentu (ES) 2020/1054, 3 straipsnio 4 dalyje nurodytas specifikacijas, pabaigos ir ne vėliau kaip per ketverius metus nuo techninių specifikacijų, taikomų Reglamento (ES) Nr. 165/2014 su pakeitimais, padarytais Reglamentu (ES) 2020/1054, 3 straipsnio 4 dalies a punkte nurodytoms transporto priemonėms, kuriose įmontuotas skaitmeninis tachografas, įsigaliojimo dienos. Diskusijose dėl AETR būtina atsižvelgti į šiuos ES teisės pokyčius.

               3.Dabartinė padėtis. Derybų pažanga

               3.1.Išmaniųjų tachografų diegimas pagal AETR

               Nuo 2016 m. nebuvo galima pertvarkyti Susitarimo institucinės struktūros, visų pirma – iš dalies pakeisti 14 straipsnį taip, kad ES galėtų prisijungti prie Susitarimo, taip pat iš dalies pakeisti 22 straipsnyje įtvirtintas tachografo specifikacijų priėmimo taisykles. Iki šiol šiems aspektams prieštarauja ES nepriklausančios Susitarimo susitariančiosios šalys.

               Tačiau visos Susitarimo susitariančiosios šalys, įskaitant valstybes nares, sutinka, kad išmaniojo tachografo technines specifikacijas į Susitarimą būtina kuo greičiau įtraukti dėl dviejų priežasčių. Pirma, ES nepriklausančios AETR susitariančiosios šalys turėtų laikytis tokių pačių aukštų ES standartų, susijusių su vairuotojų veiklos kontrole, – tam jos turėtų įdiegti pažangiausią tachografo versiją. Šiomis aplinkybėmis reikėtų pažymėti tai, kad nuo 2019 m. birželio mėn. ES registruojamose transporto priemonėse turi būti įrengtas išmanusis tachografas, ir tai, kad išmaniojo tachografo 2 versija naujuose registruojamuose 3,5 t viršijančiuose sunkvežimiuose ir autobusuose bus įdiegta ne vėliau kaip 2023 m. rugpjūčio mėn., vadovaujantis Reglamentu (ES) 2020/1054, įgyvendinat Judumo dokumentų rinkinio I dalį. Antra, kol į Susitarimą nebus įtrauktos išmaniojo tachografo specifikacijos, ES nepriklausančios AETR susitariančiosios šalys iš esmės galėtų uždrausti į savo teritoriją įvažiuoti ES registruotoms transporto priemonėms, kuriose įrengtas išmanusis tachografas.

               Todėl nuo 2018 m. AETR ekspertų grupėje vykstančiose diskusijose daugiausia dėmesio skiriama išmaniojo tachografo techninių specifikacijų įtraukimui į Susitarimą. Taigi buvo pasiektas bendras sutarimas dėl išmaniojo tachografo specifikacijų ir jų įtraukimo į Susitarimą formos.

               Atsižvelgdama į šį bendrą sutarimą, 2020 m. balandžio 8 d. Kroatija UNECE sekretoriatui ES vardu pateikė oficialų pareiškimą dėl išmaniojo tachografo techninių specifikacijų įtraukimo į Susitarimą. Šis oficialus pareiškimas grindžiamas techninėmis specifikacijomis, kurias Komisija priėmė Įgyvendinimo reglamentu (ES) 2016/799, su tam tikrais pakeitimais, padarytais atsižvelgiant į AETR kontekstą:

               –terminai „valstybės narės“ ir „tachografas“ atitinkamai pakeisti terminais „Susitariančiosios Šalys“ ir „kontrolės prietaisas“;

               –numatyta galimybė taikant galiojančius nacionalinės teisės aktus riboti DSRC (skirtąją trumpojo nuotolio ryšių) perdavimo galią ir duomenų perdavimą per ITS sąsają;

               –visos nuorodos į ES teisės aktus pakeistos nuorodomis į tokį pat tarptautinio lygmens turinį, pavyzdžiui, į UNECE taisykles.

               Be to, per penkerius metus nuo AETR nustatytų išmaniojo tachografo specifikacijų įsigaliojimo dienos tachografo specifikacijose nurodytus EN standartus reikėtų pakeisti ISO standartais.

               Nė vienas iš pirmiau nurodytų pakeitimų neturės poveikio išmaniojo tachografo ir jo komponentų sąveikumui.

               3.2.Išmaniojo tachografo specifikacijų taikymo pradžios data

               Nors diskusijose dėl išmaniojo tachografo specifikacijų turinio padaryta didelė pažanga, vis dar nėra sutarta dėl datos, nuo kurios ES nepriklausančios AETR susitariančiosios šalys turėtų privalomai laikytis šių specifikacijų. Rusijos Federacija prašo nustatyti ketverių metų pereinamąjį laikotarpį, kuris prasidėtų įsigaliojus atitinkamam Susitarimo pakeitimui, t. y. tokį patį laikotarpį, per kurį AETR susitariančiosios šalys galėjo pradėti taikyti ankstesnes tachografų versijas.

               Nustačius tokį pereinamąjį laikotarpį ES nepriklausančiose AETR susitariančiosiose šalyse išmanusis tachografas būtų įdiegtas daug vėliau. Jei 2021 m. spalio mėn. vyksiančiame SC.1 posėdyje bus pasiektas susitarimas dėl išmaniojo tachografo techninių specifikacijų ir jų taikymo pradžios, atsižvelgiant į numatomą laiką, kurio Ekspertų grupės sekretoriatui reikės, kad parengtų specifikacijoms priimti skirtą dokumentą, ir į Susitarimo 22 straipsnyje nustatytą šešių mėnesių priėmimo procedūrą, manytina, kad specifikacijos bus priimtos ir įtrauktos į Susitarimą ne anksčiau kaip 2022 m. birželio mėn. Jei specifikacijos taptų privalomos praėjus ketveriems metams nuo pakeitimo įsigaliojimo dienos, ES nepriklausančios AETR susitariančiosios šalys savo teritorijoje naujose registruojamose transporto priemonėse išmaniuosius tachografus pradėtų diegti ne anksčiau kaip 2026 m. birželio mėn., t. y. maždaug septyneriais metais vėliau nei ES.

               4.Pozicija, kurios turi būti laikomasi Sąjungos vardu

               Į Susitarimą įtraukus išmaniojo tachografo 2 versiją bus prisidėta prie to, kad AETR erdvėje būtų geriau laikomasi vairavimo ir poilsio taisyklių, nes tachografe bus registruojamos papildomos transporto priemonės vietos. Atsižvelgiant į tai, kad 2025 m. visose ES registruotose transporto priemonėse turės būti įrengtas 2 versijos išmanusis tachografas
                  7
               , į Susitarimą įtraukus išmaniojo tachografo 2 versijos specifikacijas taip pat nesusidarys padėtis, kad ES teritorijoje naudojamose transporto priemonėse ilgą laiką būtų vis dar naudojami dviejų skirtingų versijų išmanieji tachografai.

               Atsižvelgiant į tai, kad ES naujose registruojamose transporto priemonėse 2 versijos išmanieji tachografai turės būti įrengti maždaug nuo 2023 m. vidurio, ES galėtų pritarti tam, kad ES nepriklausančiose AETR susitariančiosiose šalyse naujose registruojamose transporto priemonėse 2 versijos išmanieji tachografai būtų įrengti ne vėliau kaip 2025 m. pabaigoje. ES nepriklausančioms AETR susitariančiosioms šalims būtų galima suteikti papildomą dvejų metų pereinamąjį laikotarpį, per kurį 2 versijos išmanieji tachografai turėtų būti įrengti visose transporto priemonėse, kurios naudojamos vykdant vežimo operacijas ES teritorijoje, t. y. ne vėliau kaip iki 2027 m. pabaigos.

               2020 m. spalio mėn. AETR ekspertų grupės posėdyje Komisija pristatė pagrindines 2 versijos išmaniųjų tachografų funkcijas ir specifikacijų, 2020 m. balandžio 8 d. Sąjungos vardu pateiktų UNECE sekretoriatui (specifikacijų, atitinkančių išmaniojo tachografo 1 versiją), pakeitimus, kuriuos tikimasi priimti. Remdamasi įgyvendinimo aktu dėl išmaniųjų tachografų 2 versijos techninių specifikacijų, kurį Komisija turi priimti 2021 m., vėlesniame etape ES pateiks AETR (greičiausiai per 2021 m. spalio mėn. vyksiantį AETR ekspertų grupės posėdį) peržiūrėtą techninį priedėlį (1C priedėlis), kuriame bus pateiktos į Susitarimą įtrauktinos išmaniųjų tachografų 2 versijos techninės specifikacijos.

               Be to, reikia iš dalies pakeisti kai kuriuos Sprendime (ES) 2016/1877 išdėstytos pozicijos, kurios turi būti laikomasi ES vardu, aspektus. Kiek tai susiję su Susitarimo 22 straipsniu, ES pozicijoje, išdėstytoje Sprendime (ES) 2016/1877, numatytas pasiūlymas Sąjungos vardu iš dalies pakeisti tą straipsnį, inter alia, numatant, kad pakeitimams turi būti pritarta, jei apie prieštaravimą dėl pakeitimo generaliniam sekretoriui praneša ne daugiau kaip pusė susitariančiųjų šalių kompetentingųjų valdžios institucijų, o AETR šiuo metu nustatyta, kad pakeitimams gali paprieštarauti trečdalis susitariančiųjų šalių. ES pasiūlytam pakeitimui griežtai paprieštaravo ES nepriklausančios AETR susitariančiosios šalys. Todėl nebesiūloma keisti dabartinės 22 straipsnyje nustatytos procedūros.

               Be to, atsižvelgiant į Sprendime (ES) 2016/1877 išdėstytą poziciją, kurios turi būti laikomasi ES vardu, po diskusijų AETR ekspertų grupėje atrodo, kad nebereikia išbraukti Susitarimo 22bis straipsnio, kuris ir toliau bus taikomas ankstesnėms tachografų versijoms.

               Susitarimo 14 straipsnio pakeitimas (dėl kurio buvo priimtas Tarybos sprendimas (ES) 2016/1877), kad ES galėtų prisijungti prie AETR, išlieka aktualus, todėl ES ir toliau prašys padaryti tokį pakeitimą.

               2020 m. spalio mėn. ES AETR ekspertų grupei paaiškino savo preliminarią nuomonę dėl išmaniųjų tachografų ir svarbiausių papildomų funkcijų. ES taip pat pateikė preliminarią nuomonę dėl to, kada į Susitarimą būtų galima įtraukti nuostatas dėl išmaniųjų tachografų 2 versijos. ES patvirtino, kad oficiali ES pozicija bus pateikta UNECE sekretoriatui rengiantis 2021 m. vasario mėn. AETR ekspertų grupėje vyksiančioms diskusijoms.

               Pirmasis pasiūlymo dėl išmaniųjų tachografų 2 versijos specifikacijų projektas galėtų būti pateiktas 2021 m. vasario mėn. AETR ekspertų grupės posėdyje.

               5.Siūlomų pakeitimų santrauka

               5.1.10 straipsnio pakeitimas nurodant išmaniojo tachografo technines specifikacijas

               Atsižvelgiant į tai, kad išmaniojo tachografo 2 versijos techninės specifikacijos bus įtrauktos kaip naujas Susitarimo priedo 1C priedėlis, 10 straipsnyje reikėtų pateikti nuorodą į šias specifikacijas ir jos turėtų būti laikomos atitinkančiomis Susitarimo reikalavimus nuo atitinkamo Susitarimo pakeitimo įsigaliojimo dienos.

               5.2.13 straipsnio pakeitimas, kuriuo nustatomas pereinamasis laikotarpis, per kurį turi būti įdiegtas išmanusis tachografas

               13 straipsnyje nustatomas ketverių metų pereinamasis laikotarpis, po kurio tachografų techninės specifikacijos AETR susitariančiosioms šalims taps privalomos. Kalbant apie 2 versijos išmaniuosius tachografus, naujose registruojamose transporto priemonėse jie turėtų būti įrengti ne vėliau kaip 2025 m. gruodžio 31 d. Tarptautiniam vežimui naudojamose transporto priemonėse išmanieji tachografai turėtų būti įrengti ne vėliau kaip 2027 m. gruodžio 31 d.

               5.3.14 straipsnio pakeitimas, kuriuo siekiama, kad prie AETR galėtų prisijungti regioninės integracijos organizacijos

               Pagal 14 straipsnį prie AETR gali prisijungti tik valstybės, kurios yra UNECE narės, arba valstybės, kurios į UNECE priimtos patariamojo balso teise. Tam, kad ES galėtų prisijungti prie Susitarimo, 14 straipsnį reikia pakeisti taip, kad prie Susitarimo galėtų prisijungti ir regioninės integracijos organizacijos.

               5.4.22 straipsnio pakeitimas siekiant taikyti tame straipsnyje nustatytą procedūrą išmaniojo tachografo techninių specifikacijų pakeitimams

               Susitarimo 22 straipsnyje nustatyta tvarka taip pat turėtų būti taikoma išmaniojo tachografo 2 versijai, kuri bus nustatyta naujame 1C priedėlyje. Susitarimo 22bis straipsnis turėtų likti nepakeistas ir toliau bus taikomas skaitmeniniams tachografams.

               5.5.Išmaniojo tachografo techninių specifikacijų įtraukimas kaip AETR 1C priedėlio

               Visą išmaniojo tachografo 2 versijos techninių specifikacijų tekstą reikėtų įtraukti į Susitarimą kaip Susitarimo priedo 1C priedėlį. ES pasiūlymas dėl 1C priedo bus pateiktas 2021 m. Jis bus parengtas remiantis specifikacijomis, kurios Sąjungos vardu buvo pateiktos 2020 m. balandžio 8 d. (dėl išmaniojo tachografo 1 versijos) ir ES specifikacijomis, kurias Komisija turi priimti 2021 m. vadovaudamasi Reglamentu (ES) 2020/1054.

               5.6.Patvirtinimo sertifikato pakeitimas siekiant įtraukti išmaniųjų tachografų ir jų komponentų patvirtinimus

               2 priedėlio III skyriuje nurodytą patvirtinimo sertifikatą reikia iš dalies pakeisti į sertifikato taikymo sritį įtraukiant 1C priedėlį, taigi ir išmaniuosius tachografus.

               6.Teisinis pagrindas

               6.1.Procedūrinis teisinis pagrindas

               6.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  8
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  9
               .

               6.1.2.Taikymas aptariamuoju atveju

               Kelių transporto darbo grupė (SC.1) yra UNECE įsteigtas organas.

               Aktas, dėl kurio Kelių transporto darbo grupės prašoma susitarti prieš pateikiant pakeitimus Jungtinių Tautų generaliniam sekretoriui priimti pagal Susitarimo 21 straipsnį, yra teisinę galią turintis aktas. Vadovaujantis AETR 14 straipsniu, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               6.2.Materialinis teisinis pagrindas

               6.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatytu aktu siekiama dviejų tikslų arba jį sudaro du elementai ir jeigu vieną iš tų tikslų ar elementų galima laikyti pagrindiniu, o kitą tik papildomu, sprendimas pagal SESV 218 straipsnio 9 dalį turi būti grindžiamas vieninteliu materialiniu teisiniu pagrindu – tuo, kurio reikalauja pagrindinis ar dominuojantis tikslas arba elementas.

               6.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su transporto politika.

               Todėl siūlomo sprendimo materialinis teisinis pagrindas yra 91 straipsnis.

               6.3.Išvada

               Siūlomo sprendimo teisinis pagrindas turėtų būti SESV 91 straipsnis kartu su 218 straipsnio 9 dalimi.

               7.Siūlomo akto skelbimas

               Priimtus Susitarimo pakeitimus tikslinga paskelbti Europos Sąjungos oficialiajame leidinyje.

               2021/0013 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Jungtinių Tautų Europos ekonomikos komisijos Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) ekspertų grupėje ir Kelių transporto darbo grupėje

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1976 m. sausio 5 d. įsigaliojo Europos šalių susitarimas dėl kelių transporto priemonių ekipažų, važinėjančių tarptautiniais maršrutais, darbo (AETR)
                  10
               . Paskutinį kartą jis buvo iš dalies pakeistas 2010 m. rugsėjo 20 d.;

               (2)pagal AETR 21 straipsnį bet kuri susitariančioji šalis gali teikti Jungtinių Tautų generaliniam sekretoriui pasiūlymus dėl Susitarimo pakeitimų. Prieš pateikiant pasiūlymus Jungtinių Tautų generaliniam sekretoriui, jie pirmiausia aptariami Jungtinių Tautų Europos ekonomikos komisijos (UNECE) Kelių transporto darbo grupėje (SC.1);

               (3)numatyta, kad AETR ekspertų grupė savo 25-ojoje suplanuotoje sesijoje, kuri įvyks 2021 m. vasario mėn., ir SC.1 savo 116-ojoje suplanuotoje sesijoje, kuri įvyks 2021 m. spalio mėn., aptars su išmaniųjų tachografų nuostatų priėmimu susijusius AETR pakeitimus;

               (4)AETR 22bis straipsnyje nustatyta, kad Tarybos reglamento (EEB) Nr. 3821/85
                  11
                pakeitimus, susijusius su skaitmeniniais tachografais, savaime perima visos AETR susitariančiosios šalys be jokių oficialių konsultacijų ar balsavimo. Kai kurios AETR susitariančiosios šalys daugiausia yra nepatenkintos tuo, kad jos neturėjo galimybės dalyvauti rengiant ir priimant skaitmeninio tachografo technines specifikacijas. Komisija savo komunikate „Skaitmeninis tachografas –  būsimos veiklos gairės“
                  12
                pripažįsta, kad šis mechanizmas trukdo tinkamai ir darniai diegti skaitmeninius tachografus Sąjungai nepriklausančiose susitariančiosiose šalyse. Todėl Sąjungai svarbu pakeisti sprendimų, susijusių su skaitmeniniais tachografais, priėmimo procesą ir pasiūlyti Ekspertų grupei taikyti 22 straipsnio 1, 2 ir 3 dalyse nustatytą procedūrą dėl išmaniojo tachografo techninių specifikacijų įtraukimo į AETR. 22bis straipsnis turėtų būti toliau taikomas ankstesnių tachografo versijų pakeitimams, kurie gali būti padaryti ateityje;

               (5)AETR 10 straipsnyje nustatyta, kad tachografas, kuris sukonstruotas, įrengtas, naudojamas ir išbandytas pagal Reglamentą (EEB) Nr. 3821/85, laikomas atitinkančiu AETR reikalavimus. 10 straipsnį reikėtų iš dalies pakeisti įtraukiant nuorodą į išmaniojo tachografo technines specifikacijas, kurios turėtų būti laikomos atitinkančiomis AETR reikalavimus nuo AETR priedo 1C priedėlio įsigaliojimo dienos;

               (6)tikslią išmaniųjų tachografų įtraukimo į AETR susitarimą datą reikėtų nustatyti AETR 13 straipsnyje dėl pereinamojo laikotarpio nuostatų;

               (7)pagal AETR 14 straipsnį prie Susitarimo gali prisijungti tik UNECE valstybės narės ir valstybės, kurios į UNECE priimtos patariamojo balso teise. Todėl, siekiant sudaryti sąlygas Sąjungai prisijungti prie AETR, reikėtų iš dalies pakeisti 14 straipsnį ir jame numatyti galimybę prie AETR prisijungti regioninės integracijos organizacijoms;

               (8)yra keli argumentai, kodėl Sąjunga turėtų prisijungti prie AETR. Pirma, Byloje 22/70 patvirtinta, kad kelių transporto priemonių ekipažų, važinėjančių tarptautiniais maršrutais, darbas yra Sąjungos išimtinės kompetencijos dalykas. Antra, toks prisijungimas prie AETR užsitikrintų Sąjungos interesų veiksmingą atstovavimą. Trečia, AETR ir pasiūlyto sprendimų priėmimo proceso specifika pateisina tai, kodėl Sąjunga turėtų būti susitariančiąja šalimi;

               (9)išmaniojo tachografo technines specifikacijas, kurios turi būti įtrauktos į AETR kaip jo priedo 1C priedėlis, reikėtų parengti remiantis specifikacijomis, kurios 2020 m. balandžio 8 d. Sąjungos vardu buvo pateiktos AETR ekspertų grupei, ir specifikacijomis, kurias Komisija turi priimti 2021 m. vadovaudamasi Europos Parlamento ir Tarybos reglamentu (ES) 2020/1054
                  13
               ;

               (10)AETR priedo 2 priedėlio III skyriuje nustatytas skaitmeninio tachografo patvirtinimo sertifikatas turėtų būti iš dalies pakeistas taip, kad jį būtų galima naudoti išmaniesiems tachografams ir jų komponentams patvirtinti;

               (11)tikslinga nustatyti poziciją, kurios Sąjungos vardu turi būti laikomasi AETR ekspertų grupėje ir Kelių transporto darbo grupėje, kad būtų galima visos Europos mastu užtikrinti suderinimą kelių transporto priemonėse naudojamos įrašymo įrangos (tachografų) srityje;

               (12)Sąjungos poziciją turi kartu išreikšti Sąjungos valstybės narės, kurios yra AETR ekspertų grupės ir UNECE Kelių transporto darbo grupės narės,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi 25-ojoje Ekspertų grupėje dėl Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) sesijoje ir UNECE Kelių transporto darbo grupės 116-ojoje sesijoje, atitinka siūlomus AETR pakeitimus, išdėstytus šio sprendimo priede.

               Formaliems ir nereikšmingiems pirmoje pastraipoje nurodytos pozicijos pakeitimams galima pritarti nereikalaujant iš dalies keisti tą poziciją.

               2 straipsnis

               1.1 straipsnyje nurodytą poziciją kartu išreiškia Sąjungos valstybės narės, kurios yra AETR ekspertų grupės ir UNECE Kelių transporto darbo grupės narės.

               2.Apie siūlomus pakeitimus valstybės narės praneša AETR ekspertų grupei.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2020 m. liepos 15 d. Europos Parlamento ir Tarybos reglamentas (ES) 2020/1054, kuriuo iš dalies keičiami Reglamentas (EB) Nr. 561/2006, kiek tai susiję su būtiniausiais reikalavimais dėl maksimalios kasdienio bei kassavaitinio vairavimo trukmės, minimalių pertraukų ir kasdienio bei kassavaitinio poilsio laikotarpių, ir Reglamentas (ES) Nr. 165/2014, kiek tai susiję su vietos nustatymu tachografais (OL L 249, 2020 7 15, p. 1).

                     (2)

                        2016 m. spalio 17 d. Tarybos sprendimas (ES) 2016/1877 dėl pozicijos, kuri turi būti priimta Europos Sąjungos vardu Jungtinių Tautų Europos ekonominės komisijos Ekspertų grupėje dėl Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) ir Kelių transporto darbo grupėje (OL L 288, 2016 10 22, p. 49).

                     (3)

                        2014 m. vasario 4 d. Europos Parlamento ir Tarybos reglamentas (ES) Nr. 165/2014 dėl kelių transporto priemonėse naudojamų tachografų, kuriuo panaikinamas Tarybos reglamentas (EEB) Nr. 3821/85 dėl kelių transporto priemonėse naudojamų tachografų ir iš dalies keičiamas Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo (OL L 60, 2014 2 28, p. 1).

                     (4)

                        2016 m. kovo 18 d. Komisijos įgyvendinimo reglamentas (ES) 2016/799, kuriuo įgyvendinamas Europos Parlamento ir Tarybos reglamentas (ES) Nr. 165/2014 ir nustatomi tachografų ir jų komponentų konstrukcijos, bandymo, įrengimo, naudojimo ir remonto reikalavimai (OL L 139, 2016 5 26, p. 1).

                     (5)

                        2018 m. lapkričio 19 d. Tarybos sprendimas (ES) 2018/1926 dėl pozicijos, kurios Europos Sąjungos vardu turi būti laikomasi Ekspertų grupėje, dėl Jungtinių Tautų Europos ekonomikos komisijos parengto Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (OL L 313, 2018 12 10, p. 13).

                     (6)

                        2020 m. liepos 15 d. Europos Parlamento ir Tarybos reglamentas (ES) 2020/1054, kuriuo iš dalies keičiami Reglamentas (EB) Nr. 561/2006, kiek tai susiję su būtiniausiais reikalavimais dėl maksimalios kasdienio bei kassavaitinio vairavimo trukmės, minimalių pertraukų ir kasdienio bei kassavaitinio poilsio laikotarpių, ir Reglamentas (ES) Nr. 165/2014, kiek tai susiję su vietos nustatymu tachografais (OL L 249, 2020 7 31, p. 1).

                     (7)

                        Plg. Reglamento (ES) Nr. 165/2014 su pakeitimais, padarytais Reglamentu (ES) 2020/1054, 3 straipsnio 4 dalį ir 4 dalies a punktą.

                     (8)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 64 punktas.

                     (9)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (10)

                        OL L 95, 1978 4 8, p. 1.

                     (11)

                        1985 m. gruodžio 20 d. Tarybos reglamentas (EEB) Nr. 3821/85 dėl kelių transporto priemonėse naudojamų tachografų (OL L 370, 1985 12 31, p. 8).

                     (12)

                        KOM(2011) 454 galutinis.

                     (13)

                        2020 m. liepos 15 d. Europos Parlamento ir Tarybos reglamentas (ES) 2020/1054, kuriuo iš dalies keičiami Reglamentas (EB) Nr. 561/2006, kiek tai susiję su būtiniausiais reikalavimais dėl maksimalios kasdienio bei kassavaitinio vairavimo trukmės, minimalių pertraukų ir kasdienio bei kassavaitinio poilsio laikotarpių, ir Reglamentas (ES) Nr. 165/2014, kiek tai susiję su vietos nustatymu tachografais (OL L 249, 2020 7 31, p. 1).

    ---documentbreak---

               EUROPOS KOMISIJA
            Briuselis, 2021 01 25
            COM(2021) 26 final
            PRIEDAS
            prie pasiūlymo dėl Tarybos sprendimo dėl pozicijos, kurios Europos Sąjungos vardu turi būti laikomasi Jungtinių Tautų Europos ekonomikos komisijos Europos šalių susitarimo dėl kelių transporto priemonių ekipažų, važinėjančių tarptautiniais maršrutais, darbo (AETR) ekspertų grupėje ir Kelių transporto darbo grupėje

               PRIEDAS

               AETR iš dalies keičiamas taip:

               (1)1 straipsnis papildomas x punktu:

               „x)
                     Regioninės integracijos organizacija – bet kuri tam tikro regiono suverenių valstybių įkurta organizacija, kurios kompetencijai priklauso tam tikri šiuo susitarimu reglamentuojami klausimai ir kuri tinkamai įgaliota šį susitarimą pasirašyti, ratifikuoti, priimti, patvirtinti arba prie jo prisijungti.“

               (2)10 straipsnis papildomas 4 dalimi:

               „4.
                     Nuo šio susitarimo priedo 1C priedėlio įsigaliojimo dienos transporto priemonės su kontrolės prietaisu, atitinkančiu Komisijos įgyvendinimo reglamento (ES) 2016/799
                  1
                teisės aktų, kuriais jis iš dalies pakeičiamas, arba šio susitarimo priedo 1C priedėlio nuostatas dėl konstrukcijos, įrengimo, naudojimo ir bandymo, laikomos atitinkančiomis šio susitarimo reikalavimus.“

               (3)13 straipsnio 2 dalis papildoma c punktu:

               „c)
                     1C priedėlio reikalavimai tampa privalomi šalims, kurios yra šio susitarimo Susitariančiosios Šalys, ne vėliau kaip 2025 m. gruodžio 31 d. Todėl visose transporto priemonėse, kurioms taikomas šis susitarimas ir kurios pirmą kartą pradedamos eksploatuoti nuo 2026 m. sausio 1 d., įrengiamas tuos naujus reikalavimus atitinkantis skaitmeninis kontrolės prietaisas. Nuo atitinkamų šio susitarimo pakeitimų įsigaliojimo dienos Susitariančiosios Šalys, kurios dar neįgyvendino šių pakeitimų savo šalyse, pripažįsta ir savo teritorijoje kontroliuoja kitoje šio susitarimo Susitariančiojoje Šalyje registruotas transporto priemones, kuriose jau įrengtas toks skaitmeninis kontrolės prietaisas.

               Nuo 2028 m. sausio 1 d. visose tarptautiniam vežimui naudojamose transporto priemonėse įrengiamas skaitmeninis kontrolės prietaisas, atitinkantis 1C priedėlio reikalavimus.

               Susitariančiosios Šalys imasi būtinų priemonių, kad ne vėliau kaip 2025 m. spalio 1 d. galėtų išduoti 1C priedėlyje nurodytas vairuotojų korteles.“

               (4)14 straipsnis iš dalies keičiamas taip:

               (a)įterpiama 1a dalis:

               „1a.
                     Šį susitarimą taip pat gali pasirašyti regioninės integracijos organizacijos.

               Siekiant iš dalies pakeisti 1, 1B, 1C, 2 ir 3 priedėlius, regioninės integracijos organizacijos, kuri yra Susitarimo Susitariančioji Šalis, atstovas balsuodamas atiduoda organizacijos valstybių narių balsus, tačiau nereikalaujama, kad tos valstybės narės dalyvautų balsuojant.“;

               (b)5 dalis iš dalies keičiama taip:

               „5.
                     Kiekvienoje valstybėje arba regioninės integracijos organizacijoje, kuri ratifikuoja šį susitarimą arba prisijungia prie jo po to, kai aštuntasis ratifikavimo arba prisijungimo dokumentas, nurodytas šio straipsnio 4 dalyje, perduodamas saugoti, šis susitarimas įsigalioja praėjus šimtui aštuoniasdešimčiai dienų po to, kai ta valstybė arba regioninės integracijos organizacija įteikia saugoti ratifikavimo arba prisijungimo dokumentą.“;

               (5)22 straipsnis iš dalies keičiamas taip:

               (a)1 ir 2 dalys keičiamos taip:

               „1.
                     Šio susitarimo priedo 1, 1C ir 2 priedėliai gali būti keičiami šiame straipsnyje nustatyta tvarka.

               2.
                     Susitariančiosios Šalies prašymu bet kokias siūlomas šio susitarimo priedo 1, 1C arba 2 priedėlių pataisas svarsto Europos ekonomikos komisijos Kelių transporto pagrindinė darbo grupė.“;

               (b)pridedama 6 dalis:

               „6.
                     Jeigu dėl siūlomos šio susitarimo priedo 1C priedėlio pataisos reikia iš dalies pakeisti kitas Susitarimo nuostatas, 1C priedėlio pataisos negali įsigalioti anksčiau, nei įsigalioja tų kitų nuostatų pataisos, padarytos pagal 21 straipsnį. Jei tokiu atveju 1C priedėlio pataisos pateikiamos kartu su kitų Susitarimo nuostatų pataisomis, jų įsigaliojimo diena yra diena, nustatyta taikant 21 straipsnyje aprašytą procedūrą.“;

               (6)įterpiamas naujas 1C priedėlis, grindžiamas techninėmis specifikacijomis, kurias Komisija turi priimti vadovaudamasi Europos Parlamento ir Tarybos reglamentu (ES) 2020/1054
                  2
                ir kurios pritaikomos prie AETR konteksto;

               (7)2 priedėlio III skyrius „Gaminių patvirtinimo sertifikatas pagal 1B priedėlį“ pakeičiamas taip:

               „III. Gaminių patvirtinimo sertifikatas pagal 1B arba 1C priedėlį (1)

               Susitariančioji Šalis įformina patvirtinimą ir prašymo teikėjui išduoda patvirtinimo sertifikatą, parengtą pagal toliau pateiktą pavyzdį. Naudodamosi šio dokumento kopijomis, Susitariančiosios Šalys kitoms Susitariančiosioms Šalims praneša apie išduotus arba anuliuotus patvirtinimus.

               Gaminių patvirtinimo sertifikatas pagal 1B arba 1C priedėlį (1)

               Kompetentingos įstaigos pavadinimas

               Pranešimas apie (2):

               patvirtinimą

               patvirtinimo anuliavimą

               kontrolės prietaiso modelio

               kontrolės prietaiso sudedamosios dalies (3)

               vairuotojo kortelės

               dirbtuvių kortelės

               įmonės kortelės

               tikrintojo kortelės

               Patvirtinimo Nr. ………………………………

               (1)Gamintojas arba prekės ženklas

               (2)Modelio pavadinimas

               (3)Gamintojo pavadinimas

               (4)Gamintojo adresas

               (5)Pateikimo patvirtinti data………………………………………

               (6)Bandymo laboratorija arba laboratorijos

               (7)Ataskaitų datos ir numeriai………………………………………..

               (8)Patvirtinimo data

               (9)Patvirtinimo anuliavimo data

               (10)Kontrolės prietaiso sudedamosios dalies (-ių), su kuria (-iomis)

               bus naudojama sudedamoji dalis, modelis…………………………………….

               (11)Vieta
                     .

               (12)Data…………………………………………………………….

               (13)Pridėti aprašomieji dokumentai……………………………….

               (14)Pastabos (įskaitant plombų tvirtinimo vietą, jei taikytina)…………

                  ………………………………………………………………………..

                  ………………………………………………………………………..

                  ………………………..

                  (Parašas)

               1) Nurodyti, ar tai 1B, ar 1C priedėlis

               2) Pažymėti atitinkamus langelius

               3) Nurodyti su pranešimu susijusią sudedamąją dalį.“

                     (1)

                        2016 m. kovo 18 d. Komisijos įgyvendinimo reglamentas (ES) 2016/799, kuriuo įgyvendinamas Europos Parlamento ir Tarybos reglamentas (ES) Nr. 165/2014 ir nustatomi tachografų ir jų komponentų konstrukcijos, bandymo, įrengimo, naudojimo ir remonto reikalavimai (OL L 139, 2016 5 26, p. 1).

                     (2)

                        2020 m. liepos 15 d. Europos Parlamento ir Tarybos reglamentas (ES) 2020/1054, kuriuo iš dalies keičiami Reglamentas (EB) Nr. 561/2006, kiek tai susiję su būtiniausiais reikalavimais dėl maksimalios kasdienio bei kassavaitinio vairavimo trukmės, minimalių pertraukų ir kasdienio bei kassavaitinio poilsio laikotarpių, ir Reglamentas (ES) Nr. 165/2014, kiek tai susiję su vietos nustatymu tachografais (OL L 249, 2020 7 31, p. 1).


               EUROPOS KOMISIJA
            Briuselis, 2019 05 22
            COM(2019) 206 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos Sąjungos solidarumo fondo lėšų mobilizavimo siekiant suteikti pagalbą Rumunijai, Italijai ir Austrijai

               AIŠKINAMASIS MEMORANDUMAS

               1.Pasiūlymo aplinkybės

               Šis sprendimas priimamas dėl Europos Sąjungos solidarumo fondo lėšų mobilizavimo siekiant Rumunijai, Italijai ir Austrijai skirti 293 551 794 EUR pagalbą dėl 2018 m. šiose šalyse įvykusių nelaimių. Sprendimas dėl lėšų mobilizavimo pateikiamas kartu su Taisomojo biudžeto Nr. 3/2019 projektu (TBP)
                  1
               , kuriame siūloma į 2019 m. bendrąjį biudžetą įtraukti reikiamų įsipareigojimų ir mokėjimų asignavimų.

               2.Informacija ir sąlygos

               2.1.Rumunija. 2018 m. vasaros potvyniai šiaurės rytų regione

               2018 m. birželio mėn. viduryje – rugpjūčio mėn. pradžioje Rumunijos šiaurės rytų regionas nukentėjo nuo pakartotinių smarkių liūčių ir po to įvykusių didelių potvynių, dėl kurių buvo padaryta didelė žala infrastruktūrai ir ūkiams, o žemės ūkio sektorius patyrė daug nuostolių.

               (1)Paraišką dėl įnašo iš Europos Sąjungos solidarumo fondo Rumunija pateikė 2018 m. rugsėjo 7 d., nepasibaigus 12 savaičių terminui po to, kai pirmą kartą patirta žala. Paraiška pateikta tik dėl šiaurės rytų regiono, nes šis regionas labiausiai nukentėjo nuo potvynių, o pirmoji žala užfiksuota birželio 16 d. Savo paraiškoje Rumunijos institucijos pranešė netrukus atsiųsiančios naujų duomenų, nes dėl ilgos potvynių trukmės žalos vertinimas dar nebuvo baigtas.

               (2)Kilusi nelaimė yra gaivalinė.

               (3)Paraiška pateikta remiantis regioninės gaivalinės nelaimės kriterijumi, nustatytu reglamento 2 straipsnio 3 dalyje. Pirminėje rugsėjo 7 d. pateiktoje paraiškoje bendrą tiesioginę žalą Rumunijos institucijos įvertino 196,8 mln. EUR. Ši suma sudaro tik 1,24 % susijusio šiaurės rytų NUTS 2 lygio regiono BVP, todėl pirminė paraiška neatitiko reglamente nustatytos pagrindinės Europos Sąjungos solidarumo fondo mobilizavimo sąlygos, taigi ir Solidarumo fondo paramos skyrimo reikalavimų.

               (4)2018 m. spalio 9 d. Rumunijos institucijos, kaip ir buvo žadėjusios, pateikė peržiūrėtą paraišką, kurioje nurodyta 327,7 mln. EUR bendra tiesioginė žala. Ši suma sudaro 2,07 % regiono BVP ir viršija reikalaujamą 1,5 % regiono BVP ribą (t. y. 238 mln. EUR šiaurės rytų regiono atveju).

               (5)Išnagrinėjusi Rumunijos peržiūrėtą paraišką Komisija nustatė keletą neatitikimų. Todėl ji paprašė Rumunijos institucijų paaiškinimo – jis buvo pateiktas 2018 m. gruodžio 14 d.

               (6)Savo paraiškoje Rumunijos institucijos išsamiai apibūdina nelaimės poveikį. Dėl pakartotinių smarkių liūčių birželio mėn. viduryje – rugpjūčio mėn. pradžioje kilo potvyniai, padarę nuostolių infrastruktūrai, žemės ūkio sektoriui ir privatiems ūkiams šešiose šiaurės rytų regiono apskrityse (visų pirma Niamco, Bakeu ir Sučavos). Nukentėjo vidaus vandentakių pylimai ir užtvankos, daugiau kaip 4 000 km kelių ir gatvių (nacionalinių ir vietos), tiltai, vandens valymo ir nuotekų surinkimo sistemos, elektros energijos ir dujų paskirstymo, geriamojo vandens tiekimo ir drėkinimo sistemos, 32 mokyklos ir kiti viešosios paskirties pastatai.

               (7)Rumunijos institucijos apskaičiavo, kad gelbėjimo ir atstatymo operacijų, kurios atitinka reglamento 3 straipsnio 2 dalies reikalavimus, išlaidos sudaro 294 mln. EUR; šios išlaidos suskirstytos pagal operacijų tipą. Didžiausia išlaidų dalis (daugiau kaip 154 mln. EUR) tenka apsauginės infrastruktūros (pylimų) sutvirtinimui, o daugiau kaip 127 mln. EUR numatyta transporto infrastruktūros atkūrimo išlaidoms.

               (8)Rumunija neprašė išankstinio mokėjimo.

               (9)Rumunijos institucijos patvirtino, kad tinkamų finansuoti išlaidų draudimas nedengia.

               (10)Nukentėjęs regionas pagal Europos struktūrinių ir investicijų (ESI) fondų (2014–2020 m.) nuostatas laikomas mažiau išsivysčiusiu regionu. Rumunijos institucijos paraiškoje nepranešė Komisijai apie ketinimą perskirti ESI fondų programų lėšas atkūrimo priemonėms.

               (11)Rumunija neaktyvavo Sąjungos civilinės saugos mechanizmo.

               (12)Šiuo metu nėra vykdoma jokia pažeidimo, susijusio su Sąjungos teisės aktų dėl nelaimių rizikos prevencijos ir valdymo įgyvendinimu, nagrinėjimo procedūra.

               2.2.Italija. Ekstremalios oro sąlygos 2018 m. rudenį

               2018 m. spalio mėn. ir lapkričio mėn. pradžioje didžioji dalis Italijos regionų – nuo Alpių regiono šiaurinės dalies iki Sicilijos – nukentėjo nuo pakartotinių smarkių liūčių ir stiprių vėjų, sukėlusių potvynius ir nuošliaužas; tai buvo pražūtingiausias pastarųjų metų ruduo, per kurį nukentėjo daug žmonių ir patirta daug materialinių nuostolių.

               (1)Paraišką dėl finansinio įnašo iš Solidarumo fondo Italija pateikė 2018 m. gruodžio 20 d., nepasibaigus 12 savaičių terminui po pirmosios žalos užfiksavimo spalio 2 d. 2019 m. kovo 27 d. Italija savo iniciatyva pateikė atnaujintą informaciją apie žalos trijuose nukentėjusiuose regionuose įvertinimą.

               (2)Kilusi nelaimė yra gaivalinė.

               (3)Paraiška pateikta remiantis didelės gaivalinės nelaimės kriterijumi, nustatytu reglamento 2 straipsnio 2 dalyje. Dėl nelaimės patirtą bendrą tiesioginę žalą Italijos institucijos įvertino 6,6 mlrd. EUR (atnaujinta suma). Ši suma sudaro daugiau kaip 192 % Italijai taikomos 3,4 mlrd. EUR ribos.

               (4)Paraiškoje Italijos institucijos išsamiai aprašo ekstremalių oro sąlygų, nulėmusių per pastaruosius metus blogiausią rudens sezoną, padarytos žalos pobūdį ir mastą. Pranešta, kad 34 žmonės žuvo, o vienas dingo be žinios. Nuo nelaimės nukentėjo beveik visi Italijos regionai nuo šiaurės iki pietų, įskaitant Friulį-Veneciją Džuliją, Trento ir Bolcano autonomines provincijas, Ligūriją, Lombardiją, Toskaną, Emiliją-Romaniją, Lacijų, Kampaniją, Kalabriją, Siciliją, Sardiniją ir ypač Veneto regioną. Pranešta, kad Aostos slėnis ir Abrucai nukentėjo mažiau.

               (5)Nelaimė visų pirma labai sutrikdė kelių tinklo veiklą valstybės, regionų, provincijų ir savivaldybių lygmeniu, nes dėl nuošliaužų ir nuvirtusių medžių buvo atkirsta daug izoliuotų kalnų ir pakrančių savivaldybių. Daugumoje regionų sutriko upių tinklo veikla, nuslinko šlaitai, atsirado nuošliaužų ir kilo potvyniai. Sutriko mokyklų ir kitų viešųjų įstaigų veikla. Vėjo gūsiai (iki 200 km/h) sukėlė daug nuostolių miškuose (apie 8,5 mln. kubinių metrų medienos) ir labai paveikė su mediena susijusią ekonomiką ir turizmą (sugriauti keltuvai, nameliai ir kt.) Ypač nukentėjo Veneto regionas – žalą patyrė apie 130 saugomų „Natura 2000“ saugomų teritorijų, užimančių daugiau kaip 414 000 hektarų žemės. Beveik visuose regionuose pranešta apie užtvindytus viešuosius ir privačiuosius pastatus. Nustojo veikti kanalizacijos sistemų valymo įrenginiai. Nutrūko elektros energijos tiekimas ir dujų tinklų veikla.

               (6)Komisijos atlikta analizė rodo, kad paraiškoje nurodytu laikotarpiu susidariusios oro sąlygos meteorologiniu ir hidrologiniu požiūriu gali būti laikomos vienu įvykiu. Be to, Italijos institucijų nurodytos žalos geografinis mastas ir dydis atrodo patikimas, atsižvelgiant į poveikį, apie kurį pranešta naudojant „Copernicus“ greitojo kartografavimo funkcijas ir Europos smarkių audrų laboratorijos duomenų bazę.

               (7)Italija apskaičiavo, kad gelbėjimo ir atstatymo operacijų, kurios atitinka reglamento 3 straipsnio 2 dalies reikalavimus, išlaidos sudaro daugiau 1 700 mln. EUR; šios išlaidos suskirstytos pagal operacijų tipą. Didžiausia tinkamų finansuoti išlaidų dalis (daugiau kaip 810 mln. EUR) tenka apsauginės infrastruktūros sutvirtinimui. Antra pagal dydį išlaidų dalis tenka infrastruktūros atkūrimui (daugiau kaip 478 mln. EUR).

               (8)Italija neprašė išankstinio mokėjimo.

               (9)Italijos institucijos patvirtino, kad tinkamų finansuoti išlaidų draudimas nedengia.

               (10)Trys iš nukentėjusių regionų pagal Europos struktūrinių ir investicijų (ESI) fondų (2014–2020 m.) nuostatas laikomi mažiau išsivysčiusiais regionais (Kalabrija, Kampanija ir Sicilija), du – pereinamojo laikotarpio regionais (Abrucai ir Sardinija), o kiti 9 – labiau išsivysčiusiais regionais. Italijos institucijos nepranešė Komisijai apie ketinimą perskirti ESI fondų programų lėšas atkūrimo priemonėms.

               (11)Italija neprašė aktyvuoti Sąjungos civilinės saugos mechanizmo, tačiau per Bendrą ekstremalių situacijų ryšių ir informacijos sistemą (CECIS) buvo nusiųstas informacinis pranešimas Reagavimo į nelaimes koordinavimo centrui (RNKC).

               (12)Šiuo metu nėra vykdoma jokia pažeidimo, susijusio su Sąjungos teisės aktų dėl nelaimių rizikos prevencijos ir valdymo įgyvendinimu, nagrinėjimo procedūra.

               2.3.Austrija. Ekstremalios oro sąlygos 2018 m. rudenį

               2018 m. spalio pabaigoje Italiją paveikę meteorologiniai reiškiniai turėjo įtakos ir kai kuriems Austrijos Alpių ir pietų regionams, ypač Karintijai ir rytų Tiroliui.

               (1)Paraišką dėl įnašo iš Solidarumo fondo Austrija pateikė 2019 m. sausio 14 d., nepasibaigus 12 savaičių terminui po pirmosios žalos užfiksavimo 2018 m. spalio 28 d. 2019 m. vasario 20 d. Austrija savo iniciatyva pateikė atnaujintą informaciją apie kiek didesnį žalos nukentėjusiuose regionuose įvertinimą.

               (2)Kilusi nelaimė yra gaivalinė.

               (3)Nelaimės padarytą bendrą tiesioginę žalą Austrijos institucijos įvertino 326,2 mln. EUR. Ši suma yra gerokai mažesnė už 2018 m. Austrijai taikomą 2,1 mlrd. EUR didelės nelaimės ribą. Ji taip pat mažesnė už regioninės nelaimės ribą, t. y. 1,5 % regiono bendrojo vidaus produkto, įvertinto atsižvelgiant į žalos dalį nukentėjusiuose regionuose. Todėl, remiantis reglamentu, ši nelaimė nėra nei didelė gaivalinė nelaimė, nei regioninė gaivalinė nelaimė. Tačiau nelaimę sukėlė tos pačios meteorologinės sąlygos, kurios sukėlė didelę nelaimę Italijoje, taigi Austrijos institucijos paraišką pateikė pagal reglamento 2 straipsnio 4 dalyje nustatytą kaimyninės šalies nuostatą, pagal kurią reikalavimus atitinkanti valstybė, kurią ištiko ta pati didelė nelaimė, ištikusi kaimyninę reikalavimus atitinkančią valstybę, taip pat gali gauti pagalbą iš Solidarumo fondo.

               (4)Austrijos institucijos pateikė išsamų nelaimės poveikio aprašymą. Didžiausia žala padaryta dviejuose su Italija besiribojančiuose Alpių regionuose – piečiausioje Austrijos žemėje Karintijoje ir gretimoje rytų Tirolio provincijoje. Išankstinio perspėjimo apie potvynius sistema, gyventojų įspėjimas ir skubi civilinės saugos pajėgų intervencija padėjo išvengti sužeistųjų ar žuvusiųjų. Prevenciniais tikslais kai kurios gyvenvietės buvo evakuotos. Vis dėlto dėl smarkių liūčių ir audros (vėjo greitis siekė iki 130 km/h) buvo užtvindyti pastatai, miškuose išversta daug medžių, nuošliaužos atkirto kelius ir nutrūko elektros tiekimas. Likviduodami padarinius keletą dienų dirbo daugiau kaip 7 000 pagalbos tarnybų (įskaitant kariuomenę) darbuotojų ir 5 sraigtasparniai.

               (5)Austrija apskaičiavo, kad gelbėjimo ir atstatymo operacijų, kurios atitinka reglamento 3 straipsnio 2 dalies reikalavimus, išlaidos sudaro 214,5 mln. EUR; šios išlaidos suskirstytos pagal operacijų tipą. Didžiausia tinkamų finansuoti išlaidų dalis (daugiau kaip 85 mln. EUR) tenka apsauginės infrastruktūros (upių krantinių) sutvirtinimui. Antroji pagal dydį dalis (daugiau kaip 72 mln. EUR) numatyta priemonėms, kuriomis siekiama išvengti dirvožemio erozijos.

               (6)Austrijos institucijos neprašė išmokėti avanso.

               (7)Austrijos institucijos patvirtino, kad tinkamų finansuoti išlaidų draudimas nedengia.

               (8)Nukentėję regionai pagal Europos struktūrinių ir investicinių (ESI) fondų (2014–2020 m.) nuostatas laikomi labiau išsivysčiusiais regionais. Paraiškoje Austrijos institucijos nurodė ketinančios Europos žemės ūkio fondo kaimo plėtrai finansuojamos Austrijos kaimo vietovių plėtros programos lėšas panaudoti apsauginių miškų atsodinimui.

               (9)Austrija neprašė aktyvuoti Sąjungos civilinės saugos mechanizmo.

               (10)Šiuo metu nėra vykdoma jokia pažeidimo, susijusio su Sąjungos teisės aktų dėl nelaimių rizikos prevencijos ir valdymo įgyvendinimu, nagrinėjimo procedūra.

               2.5.Išvada

               Atsižvelgiant į pirma išvardytas priežastis, Rumunijos, Italijos ir Austrijos pateiktose paraiškose nurodytos nelaimės atitinka reglamente nustatytas Europos Sąjungos solidarumo fondo lėšų mobilizavimo sąlygas.

               3.Finansavimas iš Europos Sąjungos solidarumo fondo 2019 m. asignavimų

               2013 m. gruodžio 2 d. Tarybos reglamente (ES, EURATOMAS) Nr. 1311/2013, kuriuo nustatoma 2014–2020 m. daugiametė finansinė programa
                  2
                (toliau – DFP reglamentas), ypač jo 10 straipsnyje, numatyta galimybė mobilizuoti Europos Sąjungos solidarumo fondo lėšas neviršijant viršutinės metinės 500 000 000 EUR (2011 m. kainomis) ribos. Europos Sąjungos solidarumo fondo lėšų mobilizavimo sąlygos nustatytos 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  3
                11 punkte.

               Pagrindinė Europos Sąjungos solidarumo fondo įsteigimo priežastis – solidarumas, todėl Komisija laikosi požiūrio, kad pagalba turėtų būti progresinė. Tai reiškia, kad, remiantis ankstesne praktika, Europos Sąjungos solidarumo fondo lėšų mobilizavimo ribą, taikomą didelės nelaimės atveju (t. y. 0,6 % BNP arba 3 mlrd. EUR 2011 m. kainomis, atsižvelgiant į mažesniąją iš šių sumų), viršijančiai žalos daliai padengti turėtų būti taikomas didesnis pagalbos intensyvumas nei tos ribos nesiekiančiai žalos daliai. Anksčiau nustatant asignavimus didelėms nelaimėms buvo taikomas toks koeficientas: 2,5 % bendros tiesioginės žalos, jei ji nesiekia ribos, ir 6 % žalos daliai, viršijančiai tą ribą. Regioninėms nelaimėms ir nelaimėms, dėl kurių paraiškos priimtos pagal kaimyninės šalies nuostatą, taikomas 2,5 % koeficientas.

               Įnašas negali viršyti apskaičiuotos bendros reikalavimus atitinkančių operacijų išlaidų sumos. Pagalbos apskaičiavimo metodika nustatyta 2002–2003 m. Europos Sąjungos solidarumo fondo metinėje ataskaitoje ir patvirtinta Tarybos bei Europos Parlamento.

               Remiantis Rumunijos, Italijos ir Austrijos pateiktomis paraiškomis ir atsižvelgiant į apskaičiuotą bendrą tiesioginę žalą, Europos Sąjungos solidarumo fondo finansinis įnašas skaičiuojamas taip:

                        Valstybės narės

                        Nelaimės kvalifikavimas

                        Bendra tiesioginė žala

                        (mln. EUR)

                        Didelės nelaimės riba

                        (mln. EUR)

                        2,5 % tiesioginės žalos, nesiekiančios ribos

                        (EUR)

                        6 % tiesioginės žalos, viršijančios ribą

                        (EUR)

                        Bendra siūlomos pagalbos suma

                        (EUR)

                        Išmokėti avansai

                        (EUR)

                        RUMUNIJA

                        Regioninė

                        (2 str. 3 dalis)

                        327,692

                        986,378

                        8 192 300

                        –

                        8 192 300

                        0

                        ITALIJA

                        Nacionalinė

                        (2 str. 2 dalis)

                        6 630,276

                        3 446,057

                        86 151 425

                        191 053 170

                        277 204 595

                        0

                        AUSTRIJA

                        Kaimyninė šalis

                        (2 str. 4 dalis)

                        326,196

                        2 118,701

                        8 154 899

                        –

                        8 154 899

                        0

                        IŠ VISO

                        293 551 794

                        0

               Remiantis DFP reglamento 10 straipsnio 1 dalimi, bendra mobilizuotina Europos Sąjungos solidarumo fondo lėšų suma 2019 m. pradžioje buvo 851 082 072 EUR – tai 585 829 691 EUR dydžio 2019 m. asignavimų suma ir 265 252 381 EUR dydžio 2018 m. asignavimų suma, kuri neišleista ir perkelta į 2019 m.

               Suma, kuri gali būti mobilizuota šiuo 2019 m. etapu, yra 704 624 649 EUR. Ji atitinka visą 2019 m. pradžioje turimą mobilizuoti Europos Sąjungos solidarumo fondo sumą (851 082 072 EUR), atėmus 146 457 423 EUR sumą, paliktą vykdant prievolę iki 2019 m. spalio 1 d. atidėti 25 % 2019 m. metinių asignavimų sumos, kaip nustatyta DFP reglamento 10 straipsnio 1 dalyje.

                        Europos Sąjungos solidarumo fondo finansavimo apibendrinamoji lentelė

                        Suma

                        EUR

                        Į 2019 m. perkelti 2018 m. asignavimai

                        265 252 381

                        2019 m. asignavimai

                        585 829 691

                        ---------------

                        Visa 2019 m. pradžioje turima suma

                        851 082 072

                        Atėmus 25 % 2019 m. pasiliktų asignavimų

                        -146 457 423

                        ----------------

                        Didžiausia šiuo metu turima suma (2018 + 2019 m. asignavimai)

                        704 624 649

                        Bendra pagalbos suma, kurią siūloma mobilizuoti Rumunijai, Italijai ir Austrijai

                        - 293 551 794

                        ----------------

                        Likę asignavimai, kuriuos galima panaudoti iki 2019 m. spalio 1 d.

                        411 072 855

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos Sąjungos solidarumo fondo lėšų mobilizavimo siekiant suteikti pagalbą Rumunijai, Italijai ir Austrijai

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą
                  4
               , ypač į jo 4 straipsnio 3 dalį,

               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  5
               , ypač į jo 11 punktą,

               atsižvelgdami į Europos Komisijos pasiūlymą,

               kadangi:

               (1)Europos Sąjungos solidarumo fondo (toliau – Fondas) tikslas – suteikti Sąjungai galimybę greitai, veiksmingai ir lanksčiai reaguoti nelaimės atvejais, kad būtų parodytas solidarumas su gaivalinių nelaimių ištiktų regionų gyventojais;

               (2)didžiausia Fondo metinė suma neturi viršyti 500 000 000 EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013
                  6
                10 straipsnyje;

               (3)2018 m. rugsėjo 7 d. Rumunija pateikė paraišką mobilizuoti Fondo lėšas dėl ekstremalių oro sąlygų, sukėlusių didelius potvynius;

               (4)2018 m. gruodžio 20 d. Italija pateikė paraišką mobilizuoti Fondo lėšas dėl ekstremalių oro sąlygų;

               (5)2019 m. sausio 14 d. Austrija pateikė paraišką mobilizuoti Fondo lėšas dėl ekstremalių oro sąlygų;

               (6)Rumunijos, Italijos ir Austrijos paraiškos tenkina finansinės paramos teikimo iš Fondo lėšų sąlygas, kaip nustatyta Reglamento (EB) Nr. 2012/2002 4 straipsnyje;

               (7)todėl Fondo lėšos turėtų būti mobilizuotos siekiant suteikti finansinę paramą Rumunijai, Italijai ir Austrijai;

               (8)siekiant kuo greičiau mobilizuoti Fondo lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2019 finansinių metų Sąjungos bendrajame biudžete iš Europos Sąjungos solidarumo fondo skiriami tokie įsipareigojimų ir mokėjimų asignavimai:

               a) Rumunijai skiriama 8 192 300 EUR suma;

               b) Italijai skiriama 277 204 595 EUR suma;

               c) Austrijai skiriama 8 154 899 EUR suma.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną.

               Jis taikomas nuo … [sprendimo priėmimo data]**.

               Priimta Briuselyje

                  Europos Parlamento vardu
                        Tarybos vardu

                     (1)

                        COM(2019) 205, 2019 5 22.

                     (2)

                        OL L 347, 2013 7 30, p. 884.

                     (3)

                        OL C 373, 2013 12 20, p. 1.

                     (4)

                        OL L 311, 2002 11 14, p. 3.

                     (5)

                        OL C 373, 2013 12 20, p. 1.

                     (6)

                        2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


               EUROPOS KOMISIJA
            Briuselis, 2019 08 02
            COM(2019) 361 final
            2019/0164(NLE)
            Pasiūlymas
            TARYBOS SPRENDIMAS
            dėl Europos ir Viduržemio jūros regiono laikinosios asociacijos susitarimo dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos Ruožo Palestinos valdžios interesams, protokolo dėl Europos Sąjungos ir Vakarų Kranto ir Gazos Ruožo Palestinos Administracijos bendrojo susitarimo, kuriuo nustatomi dalyvavimo Sąjungos programose bendrieji principai, sudarymo Europos Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               Vykdant Europos kaimynystės politiką (toliau – EKP) EKP šalims partnerėms palaipsniui atveriama galimybė dalyvauti tam tikrose Europos Sąjungos programose ir agentūrų veikloje – tai viena iš daugelio priemonių, skirtų reformoms, modernizavimui ir perėjimui Europos Sąjungos kaimynystėje skatinti. Tai Europos Komisija plačiau apibrėžė 2006 m. gruodžio mėn. Komunikate dėl bendro nusistatymo sudaryti galimybes EKP šalims partnerėms dalyvauti Bendrijos agentūrų veikloje ir Bendrijos programose
                  1
               .

               Taryba pritarė šiam nusistatymui 2007 m. kovo 5 d. išvadose
                  2
               .

               Remdamasi šiuo komunikatu ir 2007 m. kovo 5 d. išvadomis, Taryba 2007 m. birželio 18 d. nurodė Komisijai pradėti derybas su Alžyru, Armėnija, Azerbaidžanu, Egiptu, Gruzija, Izraeliu, Jordanija, Libanu, Moldova, Maroku, Palestinos Administracija, Tunisu ir Ukraina dėl bendrųjų susitarimų, kuriais nustatomi dalyvavimo Bendrijos programose bendrieji principai
                  3
               .

               2007 m. birželio mėn. Europos Vadovų Taryba
                  4
                dar kartą pabrėžė ypač didelę EKP reikšmę ir patvirtino pirmininkaujančios valstybės narės pažangos ataskaitą
                  5
               , pateiktą per 2007 m. birželio 18–19 d. Tarybos posėdį, bei susijusias Tarybos išvadas
                  6
               . Ataskaitoje primenami Tarybos nurodymai derėtis dėl svarbių papildomų protokolų.

               Komisijos ir Sąjungos vyriausiojo įgaliotinio užsienio reikalams ir saugumo politikai bendrame komunikate „Naujas požiūris į kintančią kaimynystę“
                  7
               , kuriam pritarta 2011 m. birželio 20 d. Tarybos išvadomis, dar stipriau pabrėžtas ES ketinimas padėti šalims partnerėms dalyvauti ES programose.

               Iki šiol panašūs protokolai pasirašyti su Alžyru
                  8
               , Armėnija
                  9
               , Azerbaidžanu
                  10
               , Gruzija
                  11
               , Izraeliu
                  12
               , Jordanija
                  13
               , Libanu
                  14
               , Moldova
                  15
                Maroku
                  16
               , Tunisu
                  17
                ir Ukraina
                  18
                ir deramasi dėl protokolo su Egiptu. 2018 m. rugsėjo mėn. ES ir Palestinos Administracijos jungtiniame komitete Palestinos Administracija išreiškė norą pasirašyti bendrojo susitarimo protokolą dėl galimo visapusiško jų dalyvavimo tam tikrose atrinktose ES programose.

               Protokolo tikslas – nustatyti finansines ir technines taisykles, siekiant Palestinos Administracijai sudaryti sąlygas dalyvauti tam tikrose ES programose. Protokolu nustatyta horizontali sistema yra ekonominio, finansinio ir techninio bendradarbiavimo priemonė, kuria Palestinos Administracijai suteikiama galimybė gauti paramą, visų pirma finansinę paramą, kurią pagal Sąjungos programas teikia Sąjunga. Ši sistema taikoma tik toms programoms, kuriose atitinkamais steigiamaisiais teisės aktais numatoma Palestinos Administracijos dalyvavimo galimybė. Todėl Protokolo pasirašymo ir laikino taikymo pagrindu nesuteikiami įvairių krypčių sektorių politikos įgaliojimai, kuriais naudojamasi nustatant tas programas.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

                  1997 m. vasario 24 d. pasirašytas ir liepos 1 d. įsigaliojo Europos ir Viduržemio jūros regiono laikinosios asociacijos susitarimas dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos Ruožo Palestinos valdžios interesams.

                  2004 m. birželio 17–18 d. Europos Vadovų Taryba pritarė Komisijos pasiūlymams dėl EKP ir patvirtino 2004 m. birželio 14 d. Tarybos išvadas.

                  2007 m. kovo 5 d. Taryba pareiškė paramą 2006 m. gruodžio 4 d. Komisijos komunikate pateiktam bendram ir visuotiniam nusistatymui sudaryti galimybes EKP šalims partnerėms dalyvauti Bendrijos agentūrų veikloje ir Bendrijos programose, atsižvelgiant į jų pasiekimus ir kai tai leidžia teisiniai pagrindai.

               Remdamasi šiuo komunikatu ir 2007 m. kovo 5 d. išvadomis, Taryba 2007 m. birželio 18 d. nurodė Komisijai pradėti derybas su EKP šalimis dėl bendrųjų susitarimų, kuriais nustatomi dalyvavimo Bendrijos programose bendrieji principai
                  19
               .

               Protokolo sudarymo materialinis teisinis pagrindas yra Sutarties dėl Europos Sąjungos veikimo (SESV) 209 straipsnis. Procedūrinis teisinis pagrindas yra SESV 218 straipsnio 6 dalies a punktas ir 7 dalis.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

                  Netaikoma.

               4.POVEIKIS BIUDŽETUI

               Palestinos Administracija finansiškai prisideda prie Europos Sąjungos bendrojo biudžeto pagal konkrečias programas, kuriose ji dalyvauja.

               Su Palestinos Administracijos dalyvavimu kiekvienoje programoje susijusios konkrečios sąlygos, visų pirma mokėtinas finansinis įnašas, nustatomas Komisijos ir Palestinos Administracijos kompetentingų institucijų susitarimo memorandume pagal atitinkamų programų kriterijus.

               Kiekviename pagal Protokolo 5 straipsnį sudarytame susitarimo memorandume, laikantis 2018 m. liepos 18 d. Europos Parlamento ir Tarybos reglamento (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012, nustatoma, kad finansų kontrolę, auditą ar kitus patikrinimus, įskaitant administracinius tyrimus, vykdys Komisija, Europos kovos su sukčiavimu tarnyba ir Audito Rūmai arba jie bus atliekami jų vardu.

               Parengiamos išsamios finansų kontrolės ir audito, administracinių priemonių, nuobaudų ir išieškojimo nuostatos, kuriomis Komisijai, Europos kovos su sukčiavimu tarnybai ir Audito Rūmams suteikiami įgaliojimai, atitinkantys jų įgaliojimus Sąjungoje įsikūrusių paramos gavėjų arba rangovų atžvilgiu.

               5.KITI ELEMENTAI

               Ne vėliau kaip per trejus metus nuo šio protokolo įsigaliojimo ir po to kas trejus metus Šalys, atsižvelgdamos į Palestinos Administracijos faktinio dalyvavimo Sąjungos programose patirtį, gali peržiūrėti šio protokolo įgyvendinimą.

               Su Palestinos Administracijos dalyvavimu kiekvienoje programoje susijusios konkrečios sąlygos, visų pirma ataskaitų teikimo bei vertinimo procedūros, nustatomos Komisijos ir Palestinos Administracijos kompetentingų institucijų susitarimo memorandume pagal atitinkamų programų kriterijus.

               2019/0164 (NLE)

               Pasiūlymas

               TARYBOS SPRENDIMAS

               dėl Europos ir Viduržemio jūros regiono laikinosios asociacijos susitarimo dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos Ruožo Palestinos valdžios interesams, protokolo dėl Europos Sąjungos ir Vakarų Kranto ir Gazos Ruožo Palestinos Administracijos bendrojo susitarimo, kuriuo nustatomi dalyvavimo Sąjungos programose bendrieji principai, sudarymo Europos Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 209 straipsnį kartu su 218 straipsnio 6 dalies a punktu ir 7 dalimi,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą,

               kadangi:

               (1)[data] Sąjungos vardu pasirašytas Europos ir Viduržemio jūros regiono laikinosios asociacijos susitarimo dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos Ruožo Palestinos valdžios interesams, protokolas dėl Europos Sąjungos ir Vakarų Kranto ir Gazos Ruožo Palestinos Administracijos bendrojo susitarimo, kuriuo nustatomi dalyvavimo Sąjungos programose bendrieji principai (toliau – Protokolas);

               (2)Protokolo tikslas – nustatyti finansines ir technines taisykles, siekiant Vakarų Kranto ir Gazos Ruožo Palestinos Administracijai sudaryti sąlygas dalyvauti tam tikrose ES programose. Protokolu nustatyta horizontali sistema yra ekonominio, finansinio ir techninio bendradarbiavimo priemonė, kuria Palestinos Administracijai suteikiama galimybė gauti techninę paramą, visų pirma finansinę paramą, kurią pagal Sąjungos programas teikia Sąjunga. Ši sistema taikoma tik toms Sąjungos programoms, kurių atitinkamuose steigiamuosiuose teisės aktuose numatoma Palestinos Administracijos dalyvavimo galimybė. Todėl Protokolo sudarymo pagrindu nesuteikiami pagal programas vykdomos įvairių krypčių sektorių politikos įgaliojimai, kuriais naudojamasi nustatant programas;

               (3)Protokolas turėtų būti patvirtintas Sąjungos vardu,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos ir Viduržemio jūros regiono laikinosios asociacijos susitarimo dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos Ruožo Palestinos valdžios interesams, protokolas dėl Europos Sąjungos ir Vakarų Kranto ir Gazos Ruožo Palestinos Administracijos bendrojo susitarimo, kuriuo nustatomi dalyvavimo Sąjungos programose bendrieji principai
                  20
               .

               2 straipsnis

               Tarybos pirmininkas paskiria asmenį, kuris įgaliojamas Europos Sąjungos vardu pateikti Protokolo 10 straipsnyje numatytą pranešimą
                  21
                ir taip pareikšti Europos Sąjungos sutikimą laikytis Protokolo.

               Protokolo įsigaliojimo data skelbiama Europos Sąjungos oficialiajame leidinyje.

               3 straipsnis

               Komisija Sąjungos vardu įgaliojama nustatyti Palestinos Administracijos dalyvavimo bet kurioje programoje konkrečias sąlygas, įskaitant jos mokėtiną finansinį įnašą. Komisija informuoja atitinkamą Tarybos darbo grupę.

               4 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        COM(2006) 724 galutinis, 2006 m. gruodžio 4 d.

                     (2)

                        2007 m. kovo 5 d. Bendrųjų reikalų ir išorės santykių tarybos (GAERC) išvados.

                     (3)

                        Tarybos sprendimas (riboto naudojimo), kuriuo Komisija įgaliojama derėtis dėl protokolų […], dok. Nr. 10412/07.

                     (4)

                        Pirmininkaujančios valstybės narės išvados, Briuselis, 2007 m. birželio 21–22 d., dok. Nr. 11177/07.

                     (5)

                        Pirmininkaujančios valstybės narės parengta pažangos ataskaita „Europos kaimynystės politikos stiprinimas“, dok. Nr. 10874/07.

                     (6)

                        2007 m. birželio 18 d. (Bendrųjų reikalų ir išorės santykių) Tarybos priimtos išvados dėl Europos kaimynystės politikos stiprinimo, dok. Nr. 11016/07.

                     (7)

                        COM(2011) 303 galutinis, 2011 m. gegužės 25 d.

                     (8)

                        OL L 14, 2017 1 18, p. 2.

                     (9)

                        OL L 174, 2014 6 13, p. 1.

                     (10)

                        OL L 199, 2016 7 26, p. 1.

                     (11)

                        OL L 165, 2014 6 4, p. 16.

                     (12)

                        OL L 129, 2008 5 17, p. 39.

                     (13)

                        OL L 89, 2014 3 25, p. 6.

                     (14)

                        OL L 202, 2016 7 28, p. 3.

                     (15)

                        OL L 131, 2011 5 18, p. 1.

                     (16)

                        OL L 90, 2012 3 28, p. 1.

                     (17)

                        OL L 297, 2015 11 13, p. 1.

                     (18)

                        OL L 133, 2011 5 20, p. 1.

                     (19)

                        Tarybos sprendimas (riboto naudojimo), kuriuo Komisija įgaliojama derėtis dėl protokolų […], dok. Nr. 10412/07.

                     (20)

                        Protokolas paskelbtas [OL …] kartu su sprendimu dėl pasirašymo.

                     (21)

                        Protokolo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.

    ---documentbreak---

               EUROPOS KOMISIJA
            Briuselis, 2019 08 02
            COM(2019) 361 final
            PRIEDAS
            prie
            Pasiūlymo dėl Tarybos sprendimo
            dėl Europos ir Viduržemio jūros regiono laikinosios asociacijos susitarimo dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos Ruožo Palestinos valdžios interesams, protokolo dėl Europos Sąjungos ir Vakarų Kranto ir Gazos Ruožo Palestinos Administracijos bendrojo susitarimo, kuriuo nustatomi dalyvavimo Sąjungos programose bendrieji principai, sudarymo Europos Sąjungos vardu

               PRIEDAS

               Europos ir Viduržemio jūros regiono laikinosios asociacijos susitarimo
                  dėl prekybos ir bendradarbiavimo tarp Europos bendrijos

               ir Palestinos išsivadavimo organizacijos (PIO), atstovaujančios Vakarų Kranto ir Gazos Ruožo Palestinos valdžios interesams,

               protokolas

               dėl Europos Sąjungos ir Vakarų Kranto ir Gazos Ruožo Palestinos Administracijos bendrojo susitarimo,

               kuriuo nustatomi dalyvavimo Sąjungos programose bendrieji principai

               EUROPOS SĄJUNGA (toliau – Sąjunga)

               ir

               Vakarų Kranto ir Gazos Ruožo Palestinos Administracija (toliau – Palestinos Administracija),

               toliau – Šalys,

               kadangi:

               1.1997 m. vasario 24 d. pasirašytas ir 1997 m. liepos 1 d. įsigaliojo Europos ir Viduržemio jūros regiono laikinosios asociacijos susitarimas dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos Ruožo Palestinos valdžios interesams (toliau – Laikinosios asociacijos susitarimas);

               2.2004 m. birželio 17–18 d. Europos Vadovų Taryba palankiai įvertino Europos Komisijos pasiūlymus dėl Europos kaimynystės politikos (EKP) ir patvirtino 2004 m. birželio 14 d. Tarybos išvadas;

               3.Taryba ne kartą pritarė šiai politikai;

               4.2007 m. kovo 5 d. Taryba pareiškė paramą 2006 m. gruodžio 4 d. Europos Komisijos komunikate pateiktam bendram ir visuotiniam nusistatymui sudaryti galimybes EKP šalims partnerėms dalyvauti Bendrijos agentūrų veikloje ir Bendrijos programose, atsižvelgiant į jų pasiekimus ir kai tai leidžia teisiniai pagrindai;

               5.Palestinos Administracija išreiškė norą dalyvauti kai kuriose Sąjungos programose;

               6.su Palestinos Administracijos dalyvavimu kiekvienoje programoje susijusios konkrečios sąlygos, visų pirma finansinis įnašas, taip pat ataskaitų teikimo ir vertinimo procedūros, turėtų būti nustatytos Europos Komisijos ir Palestinos Administracijos kompetentingų institucijų susitarimo memorandume,

               SUSITARĖ:

               1 straipsnis

               Palestinos Administracijai leidžiama dalyvauti visose dabartinėse ir būsimose Sąjungos programose, atvirose Palestinos Administracijai pagal atitinkamas tų programų priėmimo nuostatas.

               2 straipsnis

               Palestinos Administracija finansiškai prisideda prie Europos Sąjungos bendrojo biudžeto pagal konkrečias programas, kuriose ji dalyvauja.

               3 straipsnis

               Svarstant su Palestinos Administracija susijusius klausimus Palestinos Administracijos atstovams leidžiama stebėtojų teisėmis dalyvauti valdymo komitetuose, atsakinguose už programų, prie kurių Palestinos Administracija prisideda finansiškai, stebėjimą.

               4 straipsnis

               Kiek tai įmanoma, dalyvių iš Palestinos Administracijos pateiktiems projektams ir iniciatyvoms taikomos tos pačios atitinkamoms programoms nustatytos sąlygos, taisyklės ir procedūros kaip ir valstybėms narėms.

               5 straipsnis

               Su Palestinos Administracijos dalyvavimu kiekvienoje programoje susijusios konkrečios sąlygos, visų pirma mokėtinas įnašas, taip pat ataskaitų teikimo bei vertinimo procedūros, nustatomos Komisijos ir Palestinos Administracijos kompetentingų institucijų susitarimo memorandume pagal atitinkamų programų kriterijus.

               Jeigu Palestinos Administracija kreipsis dėl Sąjungos išorės pagalbos dalyvauti konkrečioje Sąjungos programoje pagal 2014 m. kovo 11 d. Europos Parlamento ir Tarybos reglamentą (ES) Nr. 232/2014, kuriuo sukuriama Europos kaimynystės priemonė, arba pagal bet kurį panašų reglamentą, kuriuo nustatoma Sąjungos išorės pagalba Palestinos Administracijai ir kuris gali būti priimtas ateityje, sąlygos, kuriomis Palestinos Administracija gali naudotis Sąjungos išorės pagalba, nustatomos finansavimo susitarime, laikantis Reglamento (ES) Nr. 232/2014.

               6 straipsnis

               Kiekviename pagal 5 straipsnį sudarytame susitarimo memorandume, laikantis 2018 m. liepos 18 d. Europos Parlamento ir Tarybos reglamento (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012, nustatoma, kad finansų kontrolę, auditą ar kitus patikrinimus, įskaitant administracinius tyrimus, vykdys Komisija, Europos kovos su sukčiavimu tarnyba ir Audito Rūmai arba jie bus atliekami jų vardu.

               Parengiamos išsamios finansų kontrolės ir audito, administracinių tyrimų, išieškojimo, finansinių nuobaudų ir kitų administracinių sankcijų nuostatos, kuriomis Europos Komisijai, Europos kovos su sukčiavimu tarnybai ir Audito Rūmams suteikiami įgaliojimai, atitinkantys jų įgaliojimus Sąjungoje įsikūrusių paramos gavėjų arba rangovų atžvilgiu.

               7 straipsnis

               Šis protokolas taikomas Laikinosios asociacijos susitarimo galiojimo laikotarpiu.

               Šį protokolą Šalys pasirašo ir patvirtina, taikydamos savo procedūras.

               Bet kuri iš Šalių gali denonsuoti šį protokolą, raštu apie tai pranešdama kitai Šaliai. Šis protokolas nustoja galioti praėjus šešiems mėnesiams nuo tokio pranešimo dienos.

               Protokolo galiojimo nutraukimas bet kuriai iš Šalių jį denonsavus neturi jokios įtakos patikrinimams ir kontrolei, kurie prireikus atliekami pagal 5 ir 6 straipsnius.

               8 straipsnis

               Ne vėliau kaip praėjus trejiems metams nuo šio protokolo įsigaliojimo ir po to kas trejus metus Šalys, atsižvelgdamos į Palestinos Administracijos faktinį dalyvavimą Sąjungos programose, gali peržiūrėti šio protokolo įgyvendinimą.

               9 straipsnis

               Šis protokolas taikomas teritorijoms, kuriose taikoma Sutartis dėl Europos Sąjungos veikimo toje Sutartyje nustatytomis sąlygomis, ir Vakarų Kranto ir Gazos Ruožo teritorijai.

               10 straipsnis

               Šis protokolas įsigalioja pirmą kito mėnesio po to, kai Šalys diplomatiniais kanalais viena kitai praneša, kad šiuo tikslu būtinos procedūros yra baigtos, dieną.

               Kol šis protokolas įsigalios, Šalys susitaria laikinai taikyti šį protokolą nuo jo pasirašymo dienos su sąlyga, kad jis bus sudarytas vėliau.

               11 straipsnis

               Šis protokolas yra neatskiriama Susitarimo dalis.

               12 straipsnis

               Šis protokolas sudaromas dviem egzemplioriais airių, anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir arabų kalbomis; kiekvienas tekstas yra vienodai autentiškas.

               Priimta Briuselyje ... metų ... ... dieną

               Europos Sąjungos vardu

                     Palestinos Administracijos vardu


               EUROPOS KOMISIJA
            Briuselis, 2019 08 28
            COM(2019) 369 final
            2019/0170(NLE)
            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Europos Sąjungos vardu Partnerystės komitete, įsteigtame Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu, dėl asmenų, galinčių būti arbitrais ginčų sprendimo procedūrose, sąrašo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios turi būti laikomasi Sąjungos vardu Partnerystės komitete, įsteigtame Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu (toliau – Susitarimas), dėl numatomo sprendimo, kuriuo sudaromas asmenų, galinčių būti arbitrais ginčų sprendimo procedūrose, sąrašas, priėmimo.

               2.Pasiūlymo aplinkybės

               2.1.Susitarimas

               Susitarimo tikslas – išplėsti esamą platų dvišalį bendradarbiavimą ekonomikos, prekybos ir politikos srityse ir atskirų sektorių politikos klausimais, nustatant ilgalaikį pagrindą toliau plėtoti ES ir Armėnijos santykius. Susitarimu intensyvinamas politinis dialogas ir numatoma glaudžiau bendradarbiauti įvairiose srityse, todėl dvišalius santykius su Armėnija bus galima plėtoti veiksmingiau.

               2017 m. lapkričio 20 d. Tarybos sprendimu (ES) 2018/104 patvirtintas Susitarimo pasirašymas ir laikinas taikymas pagal Susitarimo 385 straipsnį. Susitarimas laikinai taikomas nuo 2018 m. birželio 1 d.

               2.2.Partnerystės komitetas

               Partnerystės komitetas, kaip konkrečios sudėties komitetas, kurio paskirtis – spręsti visus su Susitarimo VI antraštine dalimi (Prekyba ir su prekyba susiję klausimai) susijusius klausimus, nurodytas Susitarimo 363 straipsnio 7 dalyje. Pagal Susitarimo 363 straipsnio 1 ir 6 dalis Partnerystės komitetas padeda Partnerystės tarybai atlikti jos pareigas ir funkcijas. Jam suteikti įgaliojimai priimti sprendimus srityse, kuriose Partnerystės taryba jam perdavė įgaliojimus ir Susitarime numatytais atvejais. Šie sprendimai Susitarimo Šalims yra privalomi ir jos imasi tinkamų priemonių juos įgyvendinti.

               2.3.Numatomas Partnerystės komiteto aktas

               Pagal Susitarimo VI antraštinės dalies 13 skyriuje nustatytą arbitražo procedūrą numatyta, kad jei Šalims nepavyksta ginčo išspręsti per konsultacijas, konsultacijos prašanti Šalis gali prašyti sudaryti arbitražo kolegiją. Numatomo akto tikslas – apibrėžti Sąjungos poziciją, susijusią su Partnerystės komiteto priimamu asmenų, kurie nori ir gali būti arbitrais ginčų sprendimo procedūrose, sąrašu.

               Susitarimo 339 straipsnio 1 dalyje reikalaujama, kad Partnerystės komitetas, remdamasis Šalių pateiktais pasiūlymais, sudarytų bent 15 asmenų, kurie nori ir gali būti arbitrais, sąrašą. Sąrašą sudaro trys dalys: po vieną kiekvienos Šalies sąrašą ir vienas asmenų, kurie nėra nei vienos iš Šalių piliečiai ir tinka būti arbitražo kolegijos pirmininkais, sąrašas. Į kiekvieną sąrašo dalį įtraukiami bent penki asmenys.

               Atitinkamai su Armėnijos Respublika aptartas sąrašo projektas, į kurį įtraukti penki Sąjungos kandidatai, penki Armėnijos Respublikos kandidatai ir penki trečiųjų šalių piliečiai, kurie galėtų būti arbitražo kolegijos pirmininkais.

               Sąjungos ir Armėnijos Respublikos pasiūlyti arbitrų ir pirmininkų kandidatai yra teisės, tarptautinės prekybos ir kitų klausimų, susijusių su Susitarimo VI antraštinės dalies nuostatomis, specialistai ir manoma, kad jie atitinka Susitarimo 339 straipsnio 2 dalyje nurodytus nepriklausomumo reikalavimus.

               3.Pozicija, kurios turi būti laikomasi Sąjungos vardu

               Pozicija, kurios turi būti laikomasi Sąjungos vardu, siekiama, kad būtų sudarytas asmenų, norinčių ir galinčių būti arbitrais ginčų sprendimo procedūrose, sąrašas.

               Sprendimas yra teisinė priemonė, kuria nustatoma Sąjungos pozicija, kurios turi būti laikomasi jos vardu Partnerystės komitete.

               Šiuo sprendimu įgyvendinama Sąjungos bendra prekybos su Rytų partnerystės šalimi politika, remiantis Susitarimo nuostatomis. Arbitrų sąrašo sudarymas yra teisinis reikalavimas, taikomas siekiant nustatyti institucines struktūras, kurios Sąjungai ir Armėnijos Respublikai leistų veiksmingai spręsti dvišalius ginčus dėl su prekyba susijusios Susitarimo antraštinės dalies taikymo ir aiškinimo. Jis dera su Sąjungos požiūriu į ginčų sprendimo taisykles, suderėtas rengiant laisvosios prekybos susitarimus su kitais prekybos partneriais arba įgyvendinamas juos taikant.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyta priimti sprendimus, kuriais nustatoma pozicija, kurios Sąjungos vardu turi būti laikomasi susitarimu įsteigtame organe, kai tam organui reikia priimti teisinę galią turinčius  aktus.

               Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojama atitinkamo organo veikla. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                  1
               .

               4.1.2.Taikymas aptariamuoju atveju

               Partnerystės komitetas yra Susitarimu įsteigtas organas. Partnerystės komiteto priimamas sprendimas yra teisinę galią turintis aktas. Vadovaujantis Susitarimo 363 straipsnio 6 dalimi, numatomas aktas bus privalomas pagal tarptautinę teisę. Numatomu aktu Susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Materialinis teisinis pagrindas yra SESV 207 straipsnio 3 dalis ir 207 straipsnio 4 dalies pirma pastraipa kartu su 218 straipsnio 9 dalimi.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su tuo, kad būtų užtikrintas Sąjungos bendros prekybos politikos įgyvendinimas.

               Todėl siūlomo sprendimo materialinis teisinis pagrindas yra SESV 207 straipsnio 3 dalis ir 207 straipsnio 4 dalies pirma pastraipa.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 3 dalis ir 207 straipsnio 4 dalies pirma pastraipa kartu su 218 straipsnio 9 dalimi.

               5.Numatomo akto skelbimas

               Priimtą Partnerystės komiteto sprendimą numatoma paskelbti Europos Sąjungos oficialiajame leidinyje.

               2019/0170 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Europos Sąjungos vardu Partnerystės komitete, įsteigtame Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu, dėl asmenų, galinčių būti arbitrais ginčų sprendimo procedūrose, sąrašo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį ir 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdami į Europos Komisijos pasiūlymą,

               kadangi:

               (1)pagal Europos Sąjungos ir Europos atominės energijos bendrijos bei jų valstybių narių ir Armėnijos Respublikos partnerystės susitarimo (toliau – Susitarimas) 339 straipsnio 1 dalį Partnerystės komitetas sudaro bent 15 asmenų, kurie nori ir gali būti arbitrais, sąrašą;

               (2)pagal Susitarimo 385 straipsnio 5 dalį, Susitarimas laikinai taikomas nuo 2018 m. birželio 1 d.;

               (3)vadovaudamosi Susitarimo 339 straipsnio 1 dalimi Sąjunga ir Armėnijos Respublika pasiūlė savo kandidatus, norinčius ir galinčius būti arbitrais, ir susitarė dėl penkių trečiųjų šalių piliečių, kurie galėtų būtų arbitražo kolegijos pirmininkais;

               (4)tikslinga, kad Partnerystės komitetas sudarytų arbitrų sąrašą;

               (5)priimtas Partnerystės komiteto sprendimas turėtų būti paskelbtas,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Susitarimo Partnerystės komitete dėl asmenų, kurie nori ir gali būti arbitrais, sąrašo priėmimo pagal Susitarimo 339 straipsnio 1 dalį, grindžiamas prie šio sprendimo pridedamu Partnerystės komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Šis sprendimas skirtas Komisijai.

               Partnerystės komiteto sprendimas paskelbiamas Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

    ---documentbreak---

               EUROPOS KOMISIJA
            Briuselis, 2019 08 28
            COM(2019) 369 final
            PRIEDAS
            prie
            Tarybos sprendimo
            dėl pozicijos, kurios turi būti laikomasi Europos Sąjungos vardu Partnerystės komitete, įsteigtame Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu, dėl asmenų, galinčių būti arbitrais ginčų sprendimo procedūrose, sąrašo

               PRIEDAS

               PROJEKTAS

               ES IR ARMĖNIJOS PARTNERYSTĖS komiteto sprendimas Nr. XX/XX

               XXXX

               dėl arbitrų sąrašo, nurodyto Europos Sąjungos ir Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimo 339 straipsnio 1 dalyje, sudarymo

               PARTNERYSTĖS KOMITETAS,

               atsižvelgdamas į Europos Sąjungos ir Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimą (toliau – Susitarimas), ypač į jo 339 straipsnio 1 dalį,

               kadangi:

               (1)pagal Susitarimo 339 straipsnio 1 dalį Partnerystės komitetas sudaro bent 15 asmenų, kurie nori ir gali būti arbitrais, sąrašą;

               (2)Susitarimo 339 straipsnio 1 dalyje nustatyta, kad sąrašą sudaro trys dalys – po vieną kiekvienos Šalies sąrašą ir vienas asmenų, kurie nėra nei vienos iš Šalių piliečiai ir tinka būti arbitražo kolegijos pirmininkais, sąrašas. Į kiekvieną sąrašo dalį įtraukiami bent penki asmenys;

               (3)Europos Sąjunga ir Armėnijos Respublika pasiūlė po penkis kandidatus būti arbitrais ir susitarė dėl penkių trečiųjų šalių piliečių, kurie galėtų būti arbitražo kolegijos pirmininkais. Visi į sąrašą įtraukti asmenys nori ir gali būti arbitrais;

               (4)siekiant užtikrinti tinkamą Susitarimo ir visų pirma jo VI antraštinės dalies 13 skyriaus veikimą, Partnerystės komitetas turi priimti šį sąrašą,

               PRIĖMĖ ŠĮ SPRENDIMĄ:

               1 straipsnis

               Asmenų, kurie nori ir gali būti arbitrais pagal Susitarimo 339 straipsnio 1 dalį, sąrašas pateikiamas šio sprendimo priede.

               2 straipsnis

               Šis sprendimas įsigalioja jo priėmimo dieną.

               Priimta … …

                        Partnerystės komiteto vardu

                        Pirmininkas

               PRIEDAS

               EUROPOS SĄJUNGOS IR EUROPOS ATOMINĖS ENERGIJOS BENDRIJOS BEI JŲ VALSTYBIŲ NARIŲ IR ARMĖNIJOS RESPUBLIKOS VISAPUSIŠKOS IR TVIRTESNĖS PARTNERYSTĖS SUSITARIMO 339 STRAIPSNYJE NURODYTAS ARBITRŲ SĄRAŠAS

               Europos Sąjungos pasiūlyti arbitrai

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Armėnijos pasiūlyti arbitrai

               1.Nora SARGSYAN

               2.Arman SARGSYAN

               3.Grigor BEKMEZYAN

               4.Levon GEVORGYAN

               5.Mushegh MANUKYAN

               Pirmininkai

               1.William Davey (JAV)

               2.Helge Seland (Norvegija)

               3.Maryse Robert (Kanada)

               4.Christian Häberli (Šveicarija)

               5.Merit Janow (JAV)